LAUSUNTO

			29.12.2006

Oikeusministeriö
PL 25
00023 VALTIONEUVOSTO

ASIA	Lausunto / Oikeusministeriön työryhmämietintö riidattomia saatavia koskevien velkomusasioiden käsittelyn kehittämisestä

	Loviisan käräjäoikeus lausuu edellä mainitun mietinnön johdosta seuraavaa:

	1. Loviisan käräjäoikeus pitää erittäin tärkeänä, että riidattomien velkomusasioiden käsittelyn kehittäminen on otettu tarkastelun kohteeksi ottaen huomioon, että tätä menettelyä koskevat säännökset ovat olleet voimassa jo yli kymmenen vuotta. 

	Loviisan käräjäoikeus pitää hyvin myönteisenä sitä, että työryhmä on ehdottanut riidattomien velkomusasioiden säilyttämistä tuomioistuinlaitoksella siirtämättä käsittelyä ulosottolaitokselle. Loviisan käräjäoikeuden käsityksen mukaan keskeiset oikeusturvaan ja toimivallan jakoon liittyvät oikeusperiaatteet edellyttävät riidattomien velkomusasioiden käsittelyn säilyttämistä kokonaisuudessaan tuomioistuimessa. Tätä puoltaa se, ettei ulosottolaitoksella ole tiettävästi tarjottavana tehokkaampaa järjestelmää kuin tuomioistuinlaitoksella.

	2. Työryhmän keskeiset ehdotukset

	2.1. Loviisan käräjäoikeus pitää kannatettavana esitettyä mahdollisuutta siirtää asioita käräjäoikeudesta toiseen työtilanteen mukaan. Soveltuvin osin aihetta olisi kartoittaa Kelan ja verottajan käytännön kokemuksia asioiden siirrosta.

	2.2. Loviisan käräjäoikeus vastustaa työryhmän ehdotusta esitetystä postitiedoksiannosta. Oikeudenmukaisen oikeudenkäynnin perusedellytyksenä on oikeus tulla kuulluksi. Käytäntö on osoittanut, että suuri joukko kansalaisia ei heille asetetusta velvollisuudesta huolimatta ilmoita väestörekisteriin muuttuneita osoitetietojaan. Velka- ja muiden ongelmien kanssa painivilla on tavanomaista useammin päivittämättömiä osoitetietoja väestötietojärjestelmässä. Hankalasta elämäntilanteesta johtuen virallisluonteiset kirjeet jäävät myös käytännössä usein kokonaan avaamatta. 

	Loviisan käräjäoikeuden käsityksen mukaan hovioikeudessa puhelintiedoksiannot ovat onnistuneet erittäin hyvin. Puhelimitse todennäköisesti tavoitettaisiin pahimmassa velkaongelmassa olevaa ryhmää lukuun ottamatta merkittävä osa velallisista. Tämä menettely yhdistettynä postitiedoksiantoon voisi olla riittävä tiedoksiantotapa. Niille henkilöille, joita ei puhelimitse kyetä saavuttamaan, tulisi asia antaa tiedoksi kuten nykyään. Loviisan käräjäoikeus katsoo, että puhelintiedoksiannon mahdollisuutta saattaisi olla aihetta harkita uudelleen.

	2.3 Loviisan käräjäoikeus pitää erittäin kannatettavana sähköisen asioinnin kehittämistä ja edistämistä. Järjestelmän tulisi olla käyttäjille mahdollisimman yksinkertainen ja luotettava. Sen kehittämisen tulisi tapahtua yhdessä käyttäjäkunnan kanssa. Loviisan käräjäoikeus kiinnittää kuitenkin huomiota tietoturva- ja väärinkäyttöä koskevien riskien ennaltaehkäisyyn.

	2.4. Muuta. Loviisan käräjäoikeus suhtautuu hieman epäilevästi esitettyihin taloudellisin vaikutuksiin ottaen huomioon esimerkiksi valtion maksuperustelain asettamat rajoitukset. Kustannusohjaus sinänsä on kannatettavaa. Käräjäoikeus pitää sekä velkojan että velallisen näkökulmasta oikeudenmukaisen lopputuloksen kannalta kestämättömänä, mikäli maksettavaksi tuomittavat oikeudenkäyntikulut eivät vastaisi asian vaatimaa työmäärää. 

	

	Melise Roiha-Sjöblom
	Ma. laamanni

	Lausunnon valmisteluun on lisäksi osallistunut ma. käräjätuomari Pauliina Hermunen.